Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 1 Pv 801/12/3307	Prievidza, 11.9.2012
EEČ : 2-27-69-2012

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že niekedy v čase od 14:30 hod. dňa 11.08.2012 do 12:00 hod. dňa 12.08.2012 v XXXXX na ulici XXXXX vzal bez súhlasu poškodenej XXXXX jej notebook zn. Acer Aspire 5552, tašku na notebook, spojovací kábel k fotoaparátu zn. Sony, 2 ks USB modemov a nabíjačku zn. Nokia a následne ich predal tretej osobe, čím spôsobil poškodenej XXXXX škodu vo výške 455,- Eur,
lebo je trestné stíhanie neprípustné podľa § 9 odsek 1 písmeno f
Odôvodnenie:
	Policajt vzniesol podľa § 206 odsek 1 Trestného poriadku obvinenie XXXXX pre prečin  krádeže podľa § 212 odsek 1 Trestného zákona uznesením sp. zn. ORP-1182/PD-PD-2009 zo dňa 07.08.2009.

	Počas vyšetrovania boli k veci vypočutí obvinený XXXXX a poškodená XXXXX  a zadovážené náležité listinné dôkazy. 

S poukazom na vykonané dokazovanie je dostatočne preukázané, že obvinený XXXXX sa dopustil skutku, pre ktorý mu bolo vznesené obvinenie ako aj skutočnosť, že  obvinený XXXXX je druhom poškodenej XXXXX.

Po preskúmaní spisového materiálu som zistil, že poškodená XXXXX vo svojej výpovedi zo dňa 31.08.2012 nedala súhlas na trestné stíhanie jej druha XXXXX. 

  Podľa § 211 odsek 1 Trestného poriadku /výňatok/ trestné stíhanie pre trestný čin krádeže podľa § 212 Trestného zákona  proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného. 

	Podľa § 130 odsek 2 Trestného poriadku svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomstvo alebo tajomstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou.

	Podľa § 9 ods. 1 písm.  f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 
	
Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

Vzhľadom na  vyššie  uvedené skutočnosti bolo nutné rozhodnúť tak, ako je uvedené v enunciáte tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marko Sališ
prokurátor